b'\n_START_ARTICLE_\n\xc4\x8crnoplavuti tun\n_START_SECTION_\nOpis\n_START_PARAGRAPH_\n\xc4\x8crnoplavuti tun zraste najve\xc4\x8d do 100\xc2\xa0cm in dose\xc5\xbee najve\xc4\x8d okoli 21\xc2\xa0kg. Oblika telesa teh rib je podobna obliki \xc5\xbeoge za rugby. Po hrbtu so \xc4\x8drne barve, ki v bokih prehaja v rumenkasto. Konice plavuti so prav tako rumenkaste barve._NEWLINE_\xc4\x8crnoplavuti tun ni tako izrazita roparica kot so njegovi ve\xc4\x8dji sorodniki. Po ve\xc4\x8dini se ta vrsta prehranjuje z li\xc4\x8dinkami rakov ter ribjim zarodom. V manj\xc5\xa1em obsegu se hrani tudi z manj\xc5\xa1imi ribami in lignji. \xc4\x8crnoplavuti tun je hitro rasto\xc4\x8da riba, ki nima dolge \xc5\xbeivljenjske dobe. Povpre\xc4\x8dno do\xc4\x8dakajo okoli 5 let, v drugem letu starosti pa so spolno dozoreli, drstijo pa se na odprtem morju v poletnem \xc4\x8dasu.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc4\x8crnoplavuti tun je raz\xc5\xa1irjen samo na zahodnem delu Atlantskega oceana med Cape Codom in Brazilijo. Gospodarsko ne predstavlja tako pomembne vrste kot njeni ve\xc4\x8dji sorodniki, pa tudi za \xc5\xa1portni ribolov zaradi svoje narave prehranjevanja ni tako zanimiva, kar pa nadomesti z izjemno popadljivostjo. \xc4\x8crnoplavuti tuni imajo najraje vodo s temperaturo okoli 20\xc2\xa0\xc2\xb0C.'